Official Journal L 316 , 20/11/2002 P. 0004 - 0006



EUROPOS PARLAMENTO IR TARYBOS SPRENDIMAS Nr. 2046/2002/EB 2002 m. spalio 21 d. iš dalies keičiantis Sprendimą Nr. 1719/1999/EB dėl transeuropinių tinklų gairių, apimančių ir bendros svarbos projektus, skirtų elektroniniu būdu keistis duomenimis tarp administracijų (IDA) EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 156 straipsnio pirmą dalį, atsižvelgdami į Komisijos pasiūlymą([1]), atsižvelgdami į Ekonomikos ir socialinių reikalų komiteto nuomonę([2]), pasikonsultavę su Regionų komitetu, veikdami Sutarties 251 straipsnyje nustatyta tvarka([3]), kadangi: (1) Pagrindinis Europos Parlamento ir Tarybos sprendimo Nr. 1719/1999/EB([4]) tikslas - Bendrijoje, bendradarbiaujant valstybėms narėms, imtis reikalingų priemonių, kad būtų įkurti funkcionalūs, suderinti transeuropiniai telematiniai tinklai tarp valstybių narių administracijų ir Bendrijos institucijų, kurių pagalba būtų galima veiksmingai, efektyviai ir saugiai keistis informacija, skatinant ekonominės ir pinigų sąjungos sukūrimą, įgyvendinti Bendrijos politikos kryptis bei remti Bendrijos sprendimų priėmimo procesą. (2) Prioritetas turėtų būti teikiamas tiems projektams, kuriais stiprinamas valstybinių administracijų, Europos bendrijos institucijų, valstybių narių ir regionų ekonominis perspektyvumas, ir kurie, kurdami ar tobulindami sektorinius tinklus, prisideda prie e. Europos iniciatyvos ir susijusio veiksmų plano, ypač prie tiesioginės (on-line) Vyriausybės skyriaus tikslų, kuriais siekiama padėti nacionaliniams parlamentams, piliečiams ir įmonėms, bei prie kitų iniciatyvų, kuriomis siekiama stiprinti Bendrijos institucijų veiklos skaidrumą, kaip to reikalauja Sutarties 255 straipsnis ir 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl viešo priėjimo prie Europos Parlamento, Tarybos ir Komisijos dokumentų([5]). (3) Turėtų būti deramai atsižvelgta į 2001 m. lapkričio 29 d. ir 30 d. Briuselyje surengtoje e. vyriausybės klausimams skirtoje Ministrų konferencijoje "Nuo politikos prie praktikos" priimtos deklaracijos rekomendacijas bei 2001 m. birželio 13 d. ir 14 d. Stokholme/Sandhamne Tarybai ir Komisijai (IDA) pirmininkaujančių šalių bendrai organizuotos konferencijos "e. valdžia - tarnauti Europos piliečiams ir įmonėms - Europinio lygmens poreikiai" išvadas. (4) Planuojant ir diegiant naujus tinklus labai svarbu užtikrinti glaudų bendradarbiavimą tarp Komisijos ir valstybių narių, bei, kur reikia, tarp kitų Bendrijos institucijų. (5) Planuojant ir diegiant naujus tinklus, labai svarbu išanalizuoti ir įvertinti pagal projektą numatytų sukurti tinklo ar tinklų darbų organizacinius pokyčius ir pertvarkymą. (6) Teisinio aiškumo sumetimais priimtina įvesti papildomą nuostatą dėl galimybės ataskaitiniais metais peržiūrėti tą IDA darbų programos dalį, kuri susijusi su Sprendimo Nr. 1719/1999/EB įgyvendinimu. Įgyvendinant Sprendimo Nr. 1719/1999/EB 3-6 straipsniuose išdėstytus Bendrijos veiksmus, turėtų būti aiškiai nustatyta, kad visi pasiūlymai dėl biudžeto didinimo daugiau negu 250 000 eurų vienai projekto rūšiai per metus turi būti svarstomi tame spendime nurodyta komitetine tvarka. (7) Maltai ir Turkijai išreiškus susidomėjimą, jos gali būti įtrauktos į dalyvavimą IDA programos bendros svarbos projektuose. Prieš leidžiant pilnai dalyvauti IDA programoje visoms šalims kandidatėms, šioms šalims turi būti sudaroma galimybė savo lėšomis naudotis bendrosiomis IDA paslaugomis, įgyvendinant Bendrijos politiką; ši galimybė vienodomis sąlygomis taip pat turi būti suteikiama kitoms narystės neturinčioms šalims. (8) Siekiant lanksčiau skirstyti kasmetinius biudžeto asignavimus, turi būti pateikta orientacinė finansinė suma įgyvendinti Sprendimu Nr. 1719/1999/EB numatytus Bendrijos veiksmus per 2002-2004 metus; metinius asignavimus paskirsto biudžeto institucija, atsižvelgdama į finansines galimybes. (9) Teisminių institucijų bendradarbiavimą skatinančių tinklų diegimas paprastai turėtų būti laikomas IDA programos bendros svarbos projektais. (10) Telematiniai tinklai švietimo srityje pirmiausia skirti keistis informacija apie atvirų tinklų turinio klausimus bei skatinti naujų audiovizualinių ir informacinių paslaugų kūrimą ir laisvą judėjimą, turėtų būti laikomi IDA programos bendros svarbos projektais. (11) Telematiniai tinklai visuomenės sveikatos apsaugos srityje, padedantys keistis informacija tarp valstybių narių, turėtų būti laikomi IDA programos bendros svarbos projektais. (12) Telematiniai tinklai, kuriais prisidedama prie e. Europos iniciatyvos ir susijusio veiksmų plano, ypač prie tiesioginės (on-line) Vyriausybės skyriaus, tikslų įgyvendinimo, kuriais siekiama padėti piliečiams ir įmonėms, turėtų būti laikomi IDA programos bendros svarbos projektais. (13) Su imigracijos politika susiję telematiniai tinklai, kuriais pirmiausia užtikrinamas geresnis elektroninis duomenų apsikeitimas su nacionalinėmis administracijomis, siekiant remti informavimo ir konsultavimo procesus, turėtų būti laikomi IDA programos bendros svarbos projektais. (14) Šiam sprendimui įgyvendinti reikiamos priemonės patvirtinamos laikantis 1999 m. birželio 28 d. Tarybos sprendimo 1999/468/EB, nustatančionaudojimosi Komisijai suteiktais įgaliojimais, procedūras[6]. (15) Atitinkamai turėtų būti iš dalies pakeistas Sprendimas Nr. 1719/1999/EB, PIĖMĖ ŠĮ SPRENDIMĄ: 1 straipsnis Sprendimas Nr. 1719/1999/EB iš dalies keičiamas taip: 1. 1 straipsnio 1 dalis papildoma šiuo punktu: "c) prireikus, visos Europos elektroninės Vyriausybės paslaugų piliečiams ir įmonėms bei kitų susijusių elektroninės Vyriausybės paslaugų, numatomų naudoti laikantis 4 straipsnyje išdėstytų prioritetų, nustatymas ir įtvirtinimas". 2. 4 straipsnis papildomas šiuo punktu: "h) prisidėti prie e. Europos iniciatyvos ir susijusio veiksmų plano, ypač prie jo tiesioginės (on-line) valdžios skyriaus, tikslų, kuriais siekiama padėti piliečiams ir įmonėms." 3. 5 straipsnio 4 dalyje įterpiamas šis punktas: "aa) pagal projektą numatytų sukurti tinklo ar tinklų darbų planuojamų organizacinių pokyčių ir konstrukcinių pertvarkymų aprašymas". 4. 7 straipsnio 2, 3 ir 4 dalys pakeičiamos taip: "2. 8 straipsnio 2 dalyje nustatyta tvarka taikoma patvirtinus, laikantis 4 straipsnyje nustatytų prioritetų ir 5 straipsnyje išdėstytų principų, IDA darbų programos dalį dėl šio sprendimo įgyvendinimo, kurią Komisija parengia kasmet, ir kuri ataskaitiniais metais gali būti peržiūrėta. IDA darbų programoje pateikiama: - kiekvienam projektui paskirtos praėjusių metų išlaidos, - Bendrijos ir valstybių narių numatomų finansuoti išlaidų sąmata, ir - trumpa ataskaita apie rezultatus/paslaugas, sukurtus už patirtas išlaidas. 3. 8 straipsnio 2 dalyje minima tvarka taikoma patvirtinus, laikantis 5 straipsnyje išdėstytų principų, kiekvieno IDA projekto parengiamąją ataskaitą ir globalų įgyvendinimo planą, pasibaigus galimybių įvertinimo etapui bei vykdymo ir įvertinimo etapui, taip pat ir patvirtinus bet kokias vėlesnes esmines to įgyvendinimo plano pataisas. 4. 8 straipsnio 2 dalyje minima tvarka taikoma patvirtinus, laikantis 4 straipsnyje nustatytų prioritetų ir 5 bei 6 straipsniuose išdėstytų principų, pagal šį sprendimą vykdytų projektų paskirstytas metines biudžetines išlaidas. Pasiūlymams dėl visų didesnių negu 250 000 eurų biudžeto pakeitimų metinių projektų taip pat taikoma ši procedūra." 5. 8 straipsnis pakeičiamas taip: "8 straipsnis Komitetas 1. Komisijai padeda komitetas, vadinamas Telematikos tarp administracijų komitetu (TAC), sudarytas iš valstybių narių atstovų, kuriam pirmininkauja Komisijos atstovas. 2. Kai daroma nuoroda į šią straipsnio dalį, taikomi Tarybos sprendimo 1999/468/EB(*) 4 ir 7 straipsniai, atsižvelgiant į jo 8 straipsnį. Sprendimo 1999/468/EB 4 straipsnio 3 dalyje nustatytas laikotarpis yra trys mėnesiai. 3. TAC patvirtina savo darbo tvarkos taisykles. 4. Komisija kasmet pateikia TAC ataskaitą apie šio sprendimo įgyvendinimą. __________________________ (*)OL L 184, 1999 7 17, p. 23." 6. 10 straipsnis pakeičiamas taip: "10 straipsnis EEE ir asocijuotųjų šalių įjungimas 1. IDA programa gali būti atvira Europos ekonominės erdvės šalių ir asocijuotųjų Centrinės ir Rytų Europos šalių bei Kipro, Maltos ir Turkijos dalyvavimui bendros svarbos projektuose, kurie susiję su jų pasirašytomis atitinkamomis sutartimis su Europos bendrija. 2. Įgyvendinant projektus, skatinamas atitinkamas bendradarbiavimas su Europos Sąjungai nepriklausančiomis šalimis bei su tarptautinėmis organizacijomis ar institucijomis. 3. Prieš pilnai įtraukiant į IDA programą Centrinės ir Rytų Europos asocijuotas šalis, Kiprą, Maltą ir Turkiją, šios šalys gali savo lėšomis naudotis IDA bendrosiomis paslaugomis, įgyvendindamos Bendrijos politiką. 4. Kitos ES nepriklausančios šalys taip pat gali savo lėšomis naudotis bendrosiomis paslaugomis, įgyvendindamos Bendrijos politiką." 7. 12 straipsnis pakeičiamas taip: "12 straipsnis Orientacinė finansavimo suma 1. Šiuo sprendimu numatytos Bendrijos veiklos orientacinė finansavimo suma 2002-2004 metams yra 39,8 mln. eurų. Metinius asignavimus tvirtina biudžeto valdymo institucija, atsižvelgdama į finansinės perspektyvos ribas." 8. Priedas iš dalies keičiamas taip: a) A dalis papildoma 6 punktu: "6. Teisminių institucijų bendradarbiavimą stiprinančių tinklų diegimas." b) B dalyje 10 punktas pakeičiamas taip: "10. Telematiniai tinklai ugdymo ir kultūros, informacijos, komunikacijų ir audiovizualinėje srityje, pirmiausia, skirti keistis informacija apie atvirų tinklų turinio klausimus bei skatinti naujų audiovizualinių ir informacinių paslaugų kūrimą ir laisvą judėjimą." c) B dalyje 12 punktas pakeičiamas ir išdėstomas taip: "12. Telematiniai tinklai turizmo, aplinkos, vartotojų apsaugos ir visuomenės sveikatos apsaugos srityje, padedantys užtikrinti informacijos apsikeitimą tarp valstybių narių." d) B dalis papildoma šiais punktais: "13. Telematiniai tinklai, prisidedantys prie e. Europos iniciatyvos ir susijusio veiksmų plano, ypač prie tiesioginės (on-line) Vyriausybės skyriaus, tikslų, kuriais siekiama padėti piliečiams ir įmonėms. 14. Su imigracijos politika susiję telematiniai tinklai, kuriais pirmiausia užtikrinamas geresnis duomenų apsikeitimas elektroniniu būdu tarp nacionalinių administracijų remiant informavimo ir konsultavimo procesus." 2 straipsnis Šis sprendimas įsigalioja jo paskelbimo Europos Bendrijų oficialiajame leidinyje dieną. 3 straipsnis Šis sprendimas skirtas valstybėms narėms. Priimta Liuksemburge, 2002 m. spalio 21 d. Europos Parlamento vardu Prezidentas P. COX Tarybos vardu Pirmininkas P. S. MØLLER [1] OL C 332 E, 2001 11 27, p. 287. [2] OL C 80, 2002 4 3, p. 21. [3] 2002 m. birželio 11 d. Europos Parlamento nuomonė (dar nepaskelbta Oficialiajame leidinyje) ir 2002 m. rugsėjo 23 d. Tarybos sprendimas. [4] OL L 203, 1999 8 3, p. 1. [5] OL L 145, 2001 5 31, p. 43. [6] OL L 184, 1999 7 17, p. 23.